b'\n_START_ARTICLE_\nSvalbard og Jan Mayen\n_START_PARAGRAPH_\nSvalbard og Jan Mayen er en statistisk betegnelse p\xc3\xa5 de norske omr\xc3\xa5dene Svalbard og Jan Mayen som brukes i ISO-standarden ISO 3166. Selv om de kombineres til \xc3\xa9n enhet av ISO er de forskjellige enheter administrativt. I ISO 3166-1 har Svalbard og Jan Mayen alfa-2-koden SJ, alfa-3-koden SJM og den numeriske koden 744. Dette medf\xc3\xb8rer blant annet at toppniv\xc3\xa5domenet .sj finnes for Svalbard og Jan Mayen, og at man har understandarden ISO 3166-2:SJ. De forente nasjoners statistikkdivisjon (UNSD) bruker ogs\xc3\xa5 denne koden, men har kalt dem Svalbard- og Jan Mayen-\xc3\xb8yene. I den russiske standarden GOST 7.67 brukes den kyrilliske trebokstavskoden \xd0\xa1\xd0\x92\xd0\x91 (SVB)._NEWLINE_Svalbard er ei \xc3\xb8ygruppe i Nordishavet under norsk suverenitet, men har spesiell status i henhold til Svalbardtraktaten. Jan Mayen er ei avsidesliggende \xc3\xb8y i Atlanterhavet som ikke har noen permanent bosetning, og administreres av fylkesmannen i Nordland. En ting Svalbard og Jan Mayen har til felles er at de er de eneste integrerte delene av Norge som ikke tilh\xc3\xb8rer noe fylke. En separat ISO-kode for Svalbard ble foresl\xc3\xa5tt av FN, men norske myndigheter tok initiativ til \xc3\xa5 inkludere Jan Mayen i koden.\n_START_SECTION_\nSvalbard\n_START_PARAGRAPH_\nSvalbard er ei \xc3\xb8ygruppe i Nordishavet omtrent halvveis mellom fastlandsnorge og Nordpolen. \xc3\x98ygruppa g\xc3\xa5r fra 74\xc2\xb0 til 81\xc2\xb0 nord, og fra 10\xc2\xb0 til 35\xc2\xb0 \xc3\xb8st. Svalbard har et areal p\xc3\xa5 61\xc2\xa0022\xc2\xa0km\xc2\xb2, og hadde i 2009 2\xc2\xa0572\xc2\xa0innbyggere. Spitsbergen er den st\xc3\xb8rste \xc3\xb8ya, etterfulgt av Nordaustlandet og Edge\xc3\xb8ya. Administrasjonssenteret er Longyearbyen; andre bosetninger er den russiske gruvelandsbyen Barentsburg, forskningssenteret Ny-\xc3\x85lesund og gruvebosetninga Sveagruva._NEWLINE_Svalbardtraktaten fra 1920 anerkjenner norsk suverenitet over Svalbard, og Svalbardloven fra 1925 gjorde Svalbard til en fullverdig del av Norge. \xc3\x98ygruppa administreres av sysselmannen p\xc3\xa5 Svalbard, som er underlagt justis- og politidepartementet. I motsetning til resten av Norge (inkludert Jan Mayen) er Svalbard en \xc3\xb8konomisk frisone, en demilitarisert sone, og er ikke del av Schengenomr\xc3\xa5det eller E\xc3\x98S.\n_START_SECTION_\nJan Mayen\n_START_PARAGRAPH_\nJan Mayen er ei vulkan\xc3\xb8y i Nordishavet p\xc3\xa5 grensa mellom Norskehavet og Gr\xc3\xb8nlandshavet. \xc3\x98ya dekker 377\xc2\xa0km\xc2\xb2, og domineres av den 2\xc2\xa0277\xc2\xa0meter h\xc3\xb8ye vulkanen Beerenberg. \xc3\x98yas eneste befolkning er en kombinert milit\xc3\xa6r og meteorologisk utpost som opererer en LORAN-C-sender ved Olonkinbyen. Meteorologisk institutt annekterte \xc3\xb8ya for Norge i 1922. 27. februar 1930 ble \xc3\xb8ya gjort til en fullverdig del av Norge. Siden 1994 har Jan Mayen v\xc3\xa6rt administrert av fylkesmannen i Nordland, med noe autoritet delegert til stasjonssjefen.\n_START_SECTION_\nBruk\n_START_PARAGRAPH_\nISO-betegnelsen samsvarer med en kategori hos FNs statistikkdivisjon, og brukere av disse systemene kan av og til rapportere separat for \xc2\xabSvalbard og Jan Mayen\xc2\xbb i stedet for \xc3\xa5 generalisere til kategorien \xc2\xabNorge\xc2\xbb. Verken Svalbard eller Jan Mayen har egne flagg eller v\xc3\xa5penskjold, og Norges flagg brukes for begge, b\xc3\xa5de separat og som ei gruppe._NEWLINE_Et fors\xc3\xb8k p\xc3\xa5 \xc3\xa5 endre koden til kun \xc2\xabSvalbard\xc2\xbb har tidligere feila p\xc3\xa5 grunn av motstand fra Utenriksdepartementet. For statistikk om befolkning og handel betyr imidlertid \xc2\xabSvalbard og Jan Mayen\xc2\xbb i praksis kun \xc2\xabSvalbard\xc2\xbb.\n_START_SECTION_\nToppniv\xc3\xa5domene\n_START_PARAGRAPH_\nP\xc3\xa5 grunn av ISO 3166-1-koden SJ har ogs\xc3\xa5 Svalbard og Jan Mayen f\xc3\xa5tt eget toppniv\xc3\xa5domene, .sj. Norid, som administrerer Norges toppniv\xc3\xa5domene .no, ble ogs\xc3\xa5 gitt ansvaret for .sj og Bouvet\xc3\xb8yas toppniv\xc3\xa5domene .bv i 1997. Retningslinjer forhindrer registrering p\xc3\xa5 noen av toppniv\xc3\xa5domenene, og institutter med forbindelse til Svalbard kan bruke .no-domenet. Norske myndigheter \xc3\xb8nsker ikke \xc3\xa5 kommersialisere domeneressursene, s\xc3\xa5 .sj vil ikke bli solgt videre til en tredjepart.'